ETXEBARRIETA LEGRAND (EH Bildu, 2018-12-20):
Bai, eskerrik asko, egun on guztioi.
Hiru gizon zuzendaritza taldea, eskola baten zuzendaritza taldea prentsaurreko bat ematen. Prentsaurreko bat ematen eta esaten biktima gezurti bat dela eta kondenatua babesten. Gainera eskolaren erakustaldi bat edo bisita gidatu bat egiten dute eta erakusten dute neurriak hartu dituztela, atean leihotxo bat jarri dutela barruan zer gertatzen den ikusteko. Egoerak duen larritasuna izango ez balu, barre egiteko modukoa litzateke pertsona hauek egindakoa, baina serioski hartu beharko genuke.
Horregatik guk Elkarrekin Podemosek egiten zuen proposamena bere horretan onartzen genuen, ikusten genuen ekarpen beharrezko bat zela, baina justu prentsaurreko hau eman zen momentuan zegokigun egitea zuzenketa, eta ezin izan genuen beste alde batera begiratu.
Gaztelueta Eskolako zuzendaritzak, berriro ere diot, ez iluminatu batek, ez zoro batek, zuzendaritzak ematen duen prentsaurreko batean biktima gezurti bat dela esan eta kondenatua babestu egiten dute. Lotsagarria bere zentzu guztietan.
Eta egoerak haurren kontrako abusuak daukan ikusezintasun larria gainditzeko, kontrako norabidean egindako propaganda hutsa izan zen jende honek egindakoa. Arazo larri bat da haurren kontrako abusuena, ez da lehen aldia honen inguruan hitz egiten duguna, adituak eduki ditugu bertan, aho batez ere bai onartutako legez besteko batez aritu ginen gure taldearen ekimenez duela urtebete, aipatu den moduan. Eta ikusezintasun hori gainditzeko ezinbestekoa da gaia erdigunean kokatzea, baina ez horrela, ez horrela.
"Gaztelueta epaia epaitzen", horrela deitu zion Berriak egindako lotsaren prentsaurreko hori, eta insistitzen baldin badut da egoeraren larritasuna ikusarazi nahi dudalako. Zuzendaritza batek biktima berbiktimizatzen, nahikoa izan ez balu bezala, epaiketa batetik pasatzeko berriz ere bisitakoa bizitu behar izateko, nahikoa izan ez balu bezala bere familiak egoera berriz ikusarazteko.
Eta familiak ostean prentsaurreko bat eman behar izan zuen esanez haur horrek berriro ere sufrimendu ikaragarria pairatu behar izan zuela hitz horiek entzun eta gero. Eta horren aurrean uste dut ezinbestekoa dela, eta hori zen guk gure zuzenketan eta gainera gehitzeko zuzenketan jartzen genuena, Legebiltzarrak babes osoa eta gaitzespen osoa aldi berean ere adierazi nahi zuela. babesa familiari eta biktimari. eta gaitzespen osoa Gazteluetako zuzendaritzak egindakoari, ezin dugulako onartu.
Eta kasu partikular bat dela badakigu, baina uste dugu instituzio batek, eskola batek, maila publikoan egiten duen prentsaurreko bat deslegitimatzeko maila berean edo altuagoan dagoen beste instituzio bat atera behar dela ahotsa altxatzera, eta hori zen guk eskatzen genuena. Aski da, hau ez dugu onartuko, ez dugu Gazteluetako zuzendaritzaren jarrera onartuko.
Gure babes osoa beraz, gure taldearen babes osoa eta pentsatzen dut inolako taldek ezingo diola ukatu Gazteluetako familiari ezta beste hainbati babes eta elkartasun osoa. Eta prestutasun osoa ditugun hutsuneak gainditu, izan ditzakegun hutsuneak gainditu eta horrelakorik berriro ez gertatzeko.
Lehenik eta behin, ikusezintasuna gainditzeko gai hau ekarriko dugu, gai honetaz hitz egingo dugu eta haurren kontrako sexu abusuak mahai gainean kokatuko ditugu, ez ditugulako tabu bilakatu nahi, hauetaz hitz egin nahi dugulako, hauen inguruko soluzioak bilatzeko.
Besterik gabe, adieraztea hasieran adierazi dudan moduan, hasierako proposamenarekin bat egiten genuen. Ikusi duzuen bezala ere bai akordio zabal batera heltzeko aukera izan dugu. Guretzako garrantzitsua zen  - eta adierazi dut zergatik -  Gazteluetaren kasuan aipamen berezia egitea, kasu aislatu bat delako nolabait zuzendaritzak izandako jarreraren aurrean, ez aislatua beste hainbat aspektuetan ere eta beste hainbat tokitan ere ematen delako. Biktima guztiei babesa, baina kasu honetan instituzio honek, eskola honek egin duenarekiko gaitzespen osoa nahi genuen mahai gainean jarri.
Baina horretaz gain ere bai, ikusarazi nahi genuen protokolo eta legeak aurreikusten dituen baliabide horien baitan egin dezakegunaren eta esku-hartu dezakegunaren inguruan prest egongo garela, lan egingo dugula eta, zentzu horretan, akusazio partikularraren azpimarra egitea guretzako garrantzitsua zen.
Barnebildu egin da. Zergatik? Uste dugulako kasu honetan desprotekzio sentsazio hori gainditzeko instituzio bezala egin dezakegun akonpainamendu oro, beti oso garrantzitsua izango dela.
Beraz, aurkitzen gara momentu batean mugimendu feministak nolabait lortu du bere garaian bortxatuak edo erasoak pairatu zituzten emakumeak, horien inguruan "lasaitasunez" hitz egiteko aukera izatea, publiko egin ahal izatea beraiei gertatu zitzaiena.
Lortu dezagun espazio hori zeinetan ahotsa altxatzera ausartzen den haur garaian abusatua izan zen horri ez biktimizatzeko berriz ere, eskaintzeko espazio eroso bat zeinetan kontatu ahalko duen zer gertatu zaion, eta espazio erosoaz gain, akonpainamendu egoki bat egiten duen hori legez babestua izan dadin, ekintzaz babestua izan dadin eta justiziaz, erreparazioaz ere bai hitz egin dezagun.
Beraz, gaurkoan pozteko modukoa da hona ekarri dugun akordioa. Jarrai dezagun gai hau erdigunean kokatzen, jarrai dezagun abusuak pairatu dituzten haurren egoera beraien aurrera ateratzeko eta bizitza proiektuak pertsona oso bezala garatzeko bideak eskaintzen, eta berriz ere ez onartzen eta, berriro diot, instituzio batek, eskola batek egin dezakeen horrelako prentsaurreko lotsagarri bati.
Hemendik argi eta garbi zuekin gaude, familiarekin eta biktima guzti guztiekin gaude eta arbuiatzen ditugu eta arbuiatzen jarraituko ditugu beti biktima berbiktimizatu nahi duten eta kondenatua babestu nahi duen ekintza oro.
Beraz, Gazteluetari, Gazteluetako zuzendaritzari, gure arbuio osoa.